V Ý N O S

Slovenského banského úradu
z 18. mája 1987 č. 511/1987

o úlohách a spôsobilosti
banských záchranárov potápačov a organizácii banských záchranných staníc
pri potápačskej činnosti

	Slovenský banský úrad ustanovuje podľa § 57 ods. 1 písm. d) a ods. 2 zákona č. 41/1957 Zb. o využití nerastného bohatstva (banský zákon) po dohode s príslušnými výbormi odborových zväzov a s príslušnými ústrednými orgánmi štátnej správy:

§ 1
Rozsah platnosti

	Tento výnos sa vzťahuje na banské záchranné stanice, ktoré vykonávajú potápačskú činnosť v organizáciách podliehajúcich hlavnému dozoru štátnej banskej správy 1/ (ďalej len „organizácia“) podľa zákona o využití nerastného bohatstva (banský zákon).

§ 2
Potápačská činnosť

	(1) Za potápačskú činnosť na účely tohto výnosu sa považuje zostup a činnosť pod vodnou hladinou v potápačskom obleku s použitím dýchacích prístrojov pre potápanie (ďalej len „potápačské prístroje“).
	(2) Potápačskú činnosť v organizáciách vykonávajú banskí záchranári s osobitnou kvalifikáciou (ďalej len „banskí záchranári potápači“), ktorí spĺňajú podmienky ustanovené týmto výnosom, získali spôsobilosť na potápačskú činnosť (§ 6) a boli zaradení do oddielu banských záchranárov potápačov.

§ 3
Úlohy banských záchranárov potápačov

	Úlohou banských záchranárov potápačov je vykonávať v organizáciách podliehajúcich hlavnému dozoru štátnej banskej správy
a)	záchranné práce, najmä rýchle a účinné zásahy na ochranu pracovníkov a majetku, pri ktorých je potrebné niektoré práce vykonávať pod vodou,
b)	plánované zásahy pod vodou podľa príkazu organizácie (§13 ods. 8).

§ 4
Oddiel banských záchranárov potápačov

	(1) Oddiel banských záchranárov potápačov (ďalej len „oddiel“) sa môže zriadiť pri banskej záchrannej stanici len so súhlasom Slovenského banského úradu a jeho členovia musia mať spôsobilosť na potápačskú činnosť.
	(2) Oddiel tvoria jeho vedúci, zástupca vedúceho, mechanik a jeho zástupca, inštruktor a členovia čiat.
	(3) Oddiel musí mať najmenej dve čaty. Čata je základná zásahová jednotka a pozostáva z čatára, troch potápačov a mechanika. 

§ 5
Organizačný poriadok

	(1) Potápačskú činnosť upraví organizačný poriadok príslušnej banskej záchrannej stanice.
	(2) Organizačný poriadok určí organizáciu a členenie oddielu, počet čiat, povinnosti a úlohy jednotlivých pracovníkov, nevyhnutné prostriedky na jeho činnosť vrátane vybavenia, spôsob vedenia evidencie v rozsahu ustanovenom týmto výnosom a výkon školenia a cvičenia banských záchranárov potápačov. Jeho súčasťou je pohotovostný poriadok a zásahový poriadok oddielu.

§ 6
Spôsobilosť banských záchranárov potápačov

	(1) Do oddielu sa môžu zaradiť len banskí záchranári, ktorých zdravotná spôsobilosť na potápačskú činnosť bola overená osobitnou vstupnou preventívnou lekárskou prehliadkou 2/ pre činnosť banského záchranára potápača.
	(2) Okrem vstupnej preventívnej lekárskej prehliadky podľa odseku 1 sa musí banský záchranár potápač podrobiť ďalším preventívnym prehliadkam, ako sú určené pre banského záchranára.
	(3) Pred zaradením do oddielu je banský záchranár potápač povinný absolvovať najmenej desaťdenné základné teoretické školenie a praktické cvičenie na hlavnej banskej záchrannej stanici a úspešne vykonať skúšku banského záchranára potápača pred komisiou menovacou vedúcim hlavnej banskej záchrannej stanice.

§ 7
Školenia a cvičenia

	(1) Banský záchranár potápač je povinný najmenej raz za dva mesiace absolvovať jednodenné teoretické školenie a praktické cvičenie v používaní potápačských prístrojov. Dve praktické cvičenia ročne v používaní potápačských prístrojov sa musia konať pod vodou v podzemných priestoroch alebo v hĺbke väčšej ako 10 m pod vodou. Praktické cvičenie sa môže nahradiť zásahom pod vodou.
	(2) Pri cvičeniach v potápačskom prístroji sú banskí záchranári potápači povinní dodržiavať zásady určené zásahovým poriadkom.

§ 8
Kvalifikácia

	(1) Do oddielu sa zaraďujú pracovníci tých odborností, ktoré sú potrebné pre činnosti banských záchranárov.
	(2) Vedúcim oddielu a jeho zástupcom môže byť len technik banskej záchrannej stanice s kvalifikáciou inštruktora oddielu.
	(3) Mechanikom oddielu môže byť len mechanik banskej záchrannej stanice, ktorý úspešne zložil doplňujúcu skúšku pre mechanika potápača pred komisiou menovanou vedúcim banskej záchrannej stanice.
	(4) Inštruktorom oddielu môže byť len banský záchranár potápač s najmenej trojročnou potápačskou praxou, ktorý zložil inštruktorskú skúšku na hlavnej banskej záchrannej stanici určenej Slovenským banským úradom.
	(5) Čatárom oddielu môže byť len banský záchranár potápač s najmenej trojročnou potápačskou praxou. 
	(6) Zástupcom čatára oddielu môže byť len banský záchranár potápač s najmenej dvojročnou potápačskou praxou.
	(7) Vedúceho oddielu a jeho zástupcu, mechanika, inštruktora, čatára a zástupcu čatára oddielu poveruje vedúci banskej záchrannej stanice.

§ 9
Základné vybavenie čaty

	(1) Základné vybavenie čaty tvorí:
a)	päť potápačských prístrojov rovnakého typu,
b)	päť potápačských sebazáchranných prístrojov,
c)	päť sebazáchranných potápačských viest,
d)	päť potápačských oblekov suchých s potápačskou kuklou a telefónnou prípojkou, vrátane teplého spodného potápačského prádla,
e)	päť záťaží pre zvýšenie hmotnosti potápačov,
f)	dve laná 100 m dlhé,
g)	dve laná 40 m dlhé,
h)	jedna čatárska brašna,
i)	tri osobné svietidlá,
j)	päť potápačských nožov,
k)	dvoje vodotesných hodiniek,
	(2) Ďalšie vybavenie čaty zodpovedajúce podmienkam predpokladaných zásahov určí organizačný poriadok.

§ 10
Vybavenie oddielu

	(1) Základné vybavenie oddielu musí zodpovedať počtu čiat v oddiele.
	(2) Okrem základného vybavenia pre každú čatu musí mať oddiel najmenej:
a)	dvanásť mokrých potápačských oblekov,
b)	jeden oživovací prístroj,
c)	jedny stopky,
d)	šesť dekompresiometrov,
e)	tri registračné hĺbkomery,
f)	päť potápačských telefónnych súprav,
g)	dve naplnené náhradné vzduchové fľaše pre každý potápačský prístroj,
h)	tri naplnené náhradné tlakové fľaše pre každý oživovací prístroj,
i)	jednu dvojmiestnu pretlakovú prenosnú komoru,
j)	jednu zdravotnícku brašnu,
k)	jednu brašnu mechanika.
	(3) Oddiel musí mať ďalšie potrebné vybavenie, vrátane zdravotníckych prostriedkov na poskytovanie prvej pomoci. Druh a množstvo určí organizačný poriadok banskej záchrannej stanice. 
	(4) Vzduchové fľaše sa musia skúšať podľa osobitných predpisov 3/. Záznamy o týchto skúškach sa musia uložiť na banskej záchrannej stanici. Vzduchové fľaše musia byť farebne označené podľa príslušnej technickej normy 4/, očíslované a označené názvom banskej záchrannej stanice. Na plnenie fliaš sa musí používať hygienicky nezávadný vzduch.
	(5) Potápačské prístroje a ich príslušenstvo, suché obleky a ďalšiu potápačskú výstroj musí mechanik udržiavať v dobrom pohotovostnom stave. Ak ich nemožno použiť na zásah, musia sa zvlášť označiť a uložiť oddelene. Údržbu potápačských prístrojov a ich príslušenstva môže vykonávať len poverený mechanik banskej záchrannej stanice. 

§ 11
Umiestnenie vybavenia oddielu

	Vybavenie oddielu sa musí uložiť vo vhodných miestnostiach banskej záchrannej stanice, prispôsobených na ich riadne uloženie, ošetrovanie, údržbu a skúšanie.

§ 12
Schvaľovanie, skúšky a kontroly

	(1) Typy potápačských prístrojov a ich príslušenstvo schvaľuje Slovenský banský úrad.
	(2) Potápačské prístroje a ich príslušenstvo kontroluje a skúša mechanik potápač banskej záchrannej stanice najmenej raz za mesiac a okrem toho vždy po ich použití a ak vznikne pochybnosť o ich nezávadnom stave a funkcii.
	(3) Kontroly, skúšky podľa odseku 2 a ich záznamy sa vykonávajú podľa pokynov hlavnej banskej záchrannej stanice.
	(4) O výsledkoch kontrol a skúšok sa vedú záznamy podľa § 14 tohto výnosu.

§ 13
Zásady organizácie potápačského zásahu

	(1) Postup pri potápačskom zásahu upravuje zásahový poriadok.
	(2) Zásahový poriadok je súčasťou organizačného poriadku banskej záchrannej stanice a určí sa v ňom postup pre všetky druhy zásahov, najmä práce v zatopených banských dielach.
	(3) Pred zásahom banských záchranárov potápačov sa musí zriadiť základňa. Koľko potápačov má súčasne pracovať pod vodou určí čatár, prípadne nadriadený banských záchranárov. Na základni musí zostať ako záloha najmenej toľko potápačov, koľko pracuje pod vodou. Základňa zriadená v podzemí musí mať spojenie s dispečingom alebo iným riadiacim centrom.
	(4) Pri práci v hĺbke väčšej ako 10 m musí byť na základni najmenej dvojmiestna pretlaková komora. Pri prácach v podzemí alebo v hĺbke väčšej ako 10 m musí byť na základni lekár záchranár.
	(5) O druhoch potápačských prístrojov, použití ochranných oblekov a iných ochranných prostriedkov, ktoré sa použijú pri potápačskom zásahu rozhodne čatár, prípadne nadriadený banských záchranárov. 
	(6) Pri práci v hĺbke väčšej ako 10 m alebo v banských vodách, musí byť zabezpečené telefonické spojenie medzi základňou a každým potápačom v zásahu.
	(7) Vo vodách chemicky alebo biologicky závadných a vo vodách chladnejších ako 14 oC sa nesmú používať mokré obleky.
	(8) Plánovaný nehavarijný zásah banských záchranárov potápačov sa musí vopred oznámiť obvodnému banskému úradu. Na zásah musí organizácia vypracovať príkaz, v ktorom podrobne určí potrebné opatrenia. Príkaz potvrdzuje vedúci príslušnej hlavnej alebo obvodnej banskej záchrannej stanice.
	(9) V zásahovom poriadku sa musí uviesť, v ktorých prípadoch má byť potápač vybavený dekompresiometrom, doba zásahu v závislosti na hĺbke, dekompresné časy na zastávkach a celkový čas vynorenia. Súčasťou zásahového poriadku musia byť dekompresné tabuľky.
§ 14
Záznamy

	Banská záchranná stanica, pri ktorej je zriadený oddiel, je povinná viesť:
a)	kmeňové listy členov oddielu,
b)	záznamy o výsledkoch osobitných preventívnych lekárskych prehliadok,
c)	záznamy o školení, cvičení a skúškach potápačov,
d)	záznamy o skúškach potápačských prístrojov,
e)	záznamy o skúškach masiek a ústeniek,
f)	záznamy o skúškach vzduchových fliaš,
g)	záznamy o skúškach kontrolných a skúšobných prístrojov,
h)	záznamy o zásahoch.

§ 15
Výnimky

	Výnimky z ustanovení § 6 ods. 2, § 8 ods. 2 až 6, § 9 a § 10 ods. 2 tohto výnosu povoľuje na žiadosť organizácie Slovenský banský úrad. Žiadosť o povolenie výnimky musí obsahovať označenie ustanovenia, z ktorého sa povolenie výnimky žiada, odôvodnenie žiadosti a návrh náhradných bezpečnostných opatrení. Žiadosť musí byť doložená vyjadrením orgánu nadriadeného organizácii a vyjadrením príslušného orgánu Revolučného odborového hnutia. 

§ 16
Účinnosť

	Tento výnos nadobúda účinnosť 1. júlom 1987 5/.

Predseda:
Ing. Baran, CSc., v. r.